Source: http://ec.europa.eu/civiljustice/adr/adr_swe_mt.htm
Timestamp: 2017-01-22 14:56:20+00:00
Document Index: 1853571

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ']

Kummissjoni Ewropea - Network gudizzjarju ewropew - Meżżi alternattivi għal riżoluzzjoni ta’ kwistjoni - Isvezja
Meżżi alternattivi għal riżoluzzjoni ta’ kwistjoni - IsvezjaDin il-paġna issa skadiet. L-aġġornament qed jitħejja bħalissa u jkun disponibbli fil-Portal Ewropew tal-Ġustizzja elettronika.
“Metodi alternattivi għas-soluzzjoni ta’ tilwim – Informazzjoni Ġenerali” tagħtik idea ġenerali ta’ metodi alternattivi għas-soluzzjoni ta’ tilwim.F’din il-paġna nixtiequ nipprovdu informazzjoni aktar prattika dwar il-metodi alternattivi għas-soluzzjoni ta’ tilwim fl-Isvezja. LISTA TAL- KONTENUT
L-ewwelnett, liema metodi alternattivi għas-soluzzjoni ta’ tilwim jeżistu fl-Isvezja? Ġenerali Metodi mhux ġudizzjarji għas-soluzzjoni ta’ tilwim Il-proċeduri statutarji Il-proċeduri mhux statutarji Il-konċiljazzjoni u l-medjazzjoni fi proċeduri ġudizzjarji Fil-parti l-kbira tas-sitwazzjonijiet tista’ tuża metodu alternattiv għas-soluzzjoni ta’ tilwim. Hawn taħt tista’ ssib aktar informazzjoni dwar is-sitwazzjoni tiegħek. Tilwim bejn konsumaturi u negozji Tilwim bejn negozji Tilwim bejn impjegati u min iħaddem Tilwim tal-familja Diskussjonijiet ta’ kooperazzjoni Il-counselling għall-familja Tilwim bejn individwi Sitwazzjonijiet speċifiċi oħra Attivitajiet fi tribunali reġjonali tal-kera Ċerti tilwim ta’ drittijiet ta’ l-awtur L-ewwelnett, liema metodi alternattivi għas-soluzzjoni ta’ tilwim jeżistu fl-Isvezja?
Fl-Isvezja hemm diversi metodi alternattivi għas-soluzzjoni ta’ tilwim.
Bosta minn dawn huma totalment mhux ġudizzjarji. Madankollu, jeżistu wkoll
mekkaniżmi għas-soluzzjoni ta’ tilwim li għandhom aspetti mhux ġudizzjarji,
imma huma biss parti proċedurali mill-eżaminazzjoni tal-qorti dwar tilwima
(il-konċiljazzjoni u l-medjazzjoni).
Metodi mhux ġudizzjarji għas-soluzzjoni ta’ tilwim
Uħud mill-proċeduri mhux ġudizzjarji huma statutarji, fil-waqt li oħrajn
huma bbażati fuq ftehimiet bejn żewġ entitajiet ta’ liġi privata/persuni jew
Il-proċeduri statutarji
Il-proċedura statutarja l-aktar importanti hija probabbilment dik li sseħħ
fil-Bord Nazzjonali għall-Ilmenti tal-Konsumatur. Il-Bord Nazzjonali jeżamina
biss it-tilwim bejn negozji u konsumaturi fuq talba tal-konsumatur.
Il-proċedura, li tkopri wkoll tilwim min-naħa għall-oħra tal-fruntieri, hija
bil-miktub u bla ħlas għall-partijiet. Id-deċiżjonijiet li jittieħdu
mill-Bord Nazzjonali għall-Ilmenti tal-Konsumatur jieħdu l-forma ta’
rakkomandazzjonijiet lill-partijiet dwar il-mod kif it-tilwima tagħhom
għandha tiġi solvuta. Għal ċerti tipi ta’ tilwim hemm possibbilità ta’ medjazzjoni. Dan hu l-każ
f’tilwim ta’ l-impjiegi, tilwim dwar kiri, tilwim li jinvolvu il-kerrejja u
s-sidien, tiwlim dwar il-kera, tilwim dwar id-drittijiet ta’ l-awtur u nuqqas
ta’ ftehim bejn konjuġi. Ara hawn taħt għal aktar informazzjoni dwar dawn
il-każi differenti ta’ medjazzjoni.
Il-proċeduri mhux statutarji
F’diversi setturi,
inizzjattivi privati waslu għall-ħolqien ta’ bordijiet apposta. Dan
huwa komuni ħafna fis-settur ta’ l-assigurazzjoni, pereżempju. L-oqsma ta’
l-attività tal-bordijiet differenti jistgħu jvarjaw xi ftit, imma b’mod
ġenerali jista’ jingħad li l-funzjoni tagħhom ħafna drabi hija li jaħdmu biex
tinkiseb soluzzjoni ta’ tilwim flessibbli u imparzjali bejn, pereżempju,
kumpanija ta’ l-assigurazzjoni u l-persuna assigurata magħha. Diversi
bordijiet fis-settur ta’ l-assigurazzjoni wkoll għandhom ix-xogħol li jaħdmu
għal soluzzjoni uniformi ta’ każijiet ta’ l-assigurazzjoni, li tnaqqas
in-numru ta’ tilwim li jinqala’. Il-bordijiet ġew iffurmati primarjament taħt ftehimiet bejn kumpaniji
differenti, imma huma totalment indipendenti minn dawk li instigawhom.
Il-bordijiet jikkonċentraw l-aktar fuq tilwim bejn negozji u konsumaturi.
Kumpaniji ta’ l-assigurazzjoni akbar wkoll ikollhom ħafna drabi l-ombudsman
għall-konsumatur tagħhom stess, li dawk li għandhom l-assigurazzjoni jistgħu
jikkuntattjaw jekk m’humiex sodisfatti bid-deċiżjoni tal-kumpanija dwar
offerta biex tingħalaq il-klejm. L-ombudsman tal-konsumatur huwa maħtur
mill-kumpanija, imma jwettaq id-dmirijiet tiegħu indipendentement minnha.
Eżempji ta’ bordijiet ta’ dan it-tip huma l-Bord ta’ l-Assigurazzjoni ta’
l-Inċidenti u l-Mard, il-Bord għat Termini ta’ l-Assigurazzjoni għall-Ħajja u
l-Bord ta’ l-Assigurazzjoi għar-Riskju ta’ Feriment Personali.
Il-proċedura hija
bil-miktub, ħlief fi ftit każijiet eċċezzjonali. Fil-proċedura bil-miktub
m’hemm xejn li jċaħħad lill-parti milli tikkonsulta rappreżentant jew
assistent. Ma jeżistux rekwiżiti
partikolari li japplikaw għar-rappreżentant jew l-assistent.
Il-proċeduri privati
għas-soluzzjoni ta’ tilwim huma fil-parti l-kbira tagħhom bla ħlas, għalkemm
fi ftit każijiet eċċezzjonali ġieli jintalab ħlas żgħir ta’ l-applikazzjoni
jew ta’ reġistrazzjoni. Il-proċeduri jitħallsu min-negozji/kumpaniji li huma
involuti fihom. F’bosta każi, l-ispejjeż tal-ħidma jinqasmu bejn il-kumpaniji
involuti fi proporzjon ma’ kemm jużaw is-servizzi tal-bord. Hemm possibilità
li jinkisbu l-flus lura għall-ispejjeż tar-rappreżentazzjoni, pereżempju,
mill-assigurazzjoni msemmija.
It-tilwim jissolva
primarjament permezz ta’ deċiżjonijiet li għandhom natura ta’ parir u ma
jorbtux (rakkomandazzjonijiet). F’ċerti każi, madankollu, negozju jista’
jagħti kelma minn qabel lill-organizzazzjoni tal-kummerċ tiegħu li hu ser
josserva r-rakkomandazzjonijiet.
B’differenza għal
ġudizzji jew ordnijiet tal-qorti, id-deċiżjonijiet ma jistgħux jiġu infurzati
bil-fors. Għaldaqstant, il-fatt li negozju jagħti kelma lill-organizzazzjoni
tal-kummerċ tiegħu li se josserva deċiżjoni ma jaffettwax l-infurzar, għax
il-kelma tan-negozju tapplika biss għall-organizzazzjoni tal-kummerċ.
Għalkemm id-deċiżjonijiet ma jistgħux jipproduċu xi konsegwenzi legali
partikolari, negozju li jagħti l-kelma lill-organizzazzjoni tal-kummerċ
tiegħu li se josserva d-deċiżjonijiet jista’ jkun suġġett għal pieni taħt
il-liġi ċivili, bħalma hija t-tkeċċija mill-organizzazzjoni.
Minħabba li s-soluzzjoni
mhux ġudizzjarja ta’ tilwim fl-Isvezja hija alternattiva għall-eżaminazzjoni
ġudizzjarja normali, l-appelli kontra d-deċiżjonijiet ma jistgħux isiru
lill-qrati. Madankollu, deċiżjoni minn entità mhux ġudizzjarja
għas-soluzzjoni ta’ tilwim m’hix ostaklu għall-proċedura u għalhekk huwa
possibbli li tinġieb azzjoni quddiem qorti normali fuq l-istess kwistjoni
kemm matul u kemm wara proċedura alternattiva għas-soluzzjoni ta’ tilwim.
Jekk l-azzjoni tinġieb wara li entità mhux ġudizzjarja għas-soluzzjoni ta’
tilwim tkun tat decizjoni dwar il-kwistjoni, huwa komuni li d-deċiżjoni ta’
l-entità għas-soluzzjoni ta’ tilwim tkun b’xi mod introdotta fil-proċeduri.
Il-konċiljazzjoni u l-medjazzjoni fi proċeduri ġudizzjarji
Fi proċeduri ġudizzjarji pendenti hemm żewġ forom ta’ soluzzjoni ta’
tilwim li għandhom fatturi mhux ġudizzjarji: il-konċiljazzjoni u
l-medjazzjoni. It-tnejn huma mekkaniżmi rregolati mill-Kodiċi tal-Proċedura
Ġudizzjarja ta’ l-Isvezja. B’mod partikolari il-konċiljazzjoni hija element
tassew komuni fil-proċeduri ċivili quddiem il-qrati ordinarji. Meta l-qorti tkun ħarġet taħrika f’każ ċivili, iridu jsiru proċeduri
preparatorji bil-fomm jew bil-miktub. Wieħed mill-għanijiet tal-proċeduri
preparatorji huwa li jkun iċċarat jekk hemmx prospetti għall-konċiljazzjoni.
Jekk il-konċiljazzjoni hija permessa fil-każ, il-qorti trid tipprova tiżgura
li l-paritjiet jirrikonċiljaw fejn hu xieraq, meqjusin in-natura tal-każ u
ċirkostanzi oħra. Għalhekk hija l-qorti li, jekk tqisu xieraq, tieħu
l-inizjattiva għall-diskussjonijiet ta’ konċiljazzjoni bejn il-partijiet.
L-imħallef li jippresjedi fuq il-każ imexxi d-diskussjonijiet
tal-konċiljazzjoni. Il-proċedura tal-konċiljazzjoni mhix marbuta b’xi forma
speċifika, u l-anqas hija obbligatorja. Il-partijiet jistgħu għalhekk
jiddikjaraw li m’humiex interessati li jkollhom diskussjonijiet ta’
konċiljazzjoni mingħajr ma jsofru l-ebda konsegwenza. Jekk id-diskussjonijiet
tal-konċiljazzjoni ma jwasslux għal ftehim bejn il-partijiet, il-proċeduri
ġudizzjarji jkomplu bħas-soltu. L-imħallef li jieħu parti fil-konċiljazzjoni
jrid jiżgura li hu jew hi huma imparzjali matul il-proċedura kollha.
Bħall-proċeduri ġudizzjarji b’mod ġenerali, il-proċedura tal-konċiljazzjoni
hija bla ħlas. Madankollu, irid jitħallas ħlas ta’ l-applikazzjoni meta l-każ
jinġieb quddiem il-qorti (bħal issa madwar EUR 50).
Jekk, mejusa n-natura tal-każ, huwa aktar adattat li ssir medjazzjoni
speċjali, il-qorti tista’ taħtar medjatur speċjali biex imexxi
d-diskussjonijiet tal-konċiljazzjoni. F’dak il-każ il-medjatur ma jkunx
l-imħallef inkarigat mill-każ, imma barrani. Il-partijiet huma ġeneralment
ikkonsultati qabel ma l-qorti tordna l-medjazzjoni. L-ispejjeż ta’ medjatur
maħtur speċifikament jitħallsu mill-partijiet.
Fil-parti l-kbira tas-sitwazzjonijiet tista’ tuża metodu alternattiv għas-soluzzjoni ta’ tilwim. Hawn taħt tista’ ssib aktar informazzjoni dwar is-sitwazzjoni tiegħek.
Tilwim bejn konsumaturi u negozji
Kif diġà ġie spjegat f’ “Metodi alternattivi għas-soluzzjoni ta’ tilwim – Informazzjoni Ġenerali”, il-Kummissjoni ppublikat fuq il-paġni ta’ l-internet tagħha lista li fiha numru kbir ta’ entitajiet għas-soluzzjoni ta’ tilwim li jittrattaw tilwim tal-konsumaturi fl-Istati Membri. Il-lista - - - - - - - - - - tinkludi l-informazzjoni prattika li għandek bżonn biex tiddeċiedi jekk tistax tuża xi wieħed mill-metodi għas-slouzzjoni ta’ tilwim ta’ dawn l-entitajiet: l-istruttura tagħhom, l-ambitu tal-ħidma, it-tipi ta’ proċedura, l-ispejjeż u dettalji oħra. Fuq
Jista’ jkun ukoll li jkollok tirrikorri għas-servizzi ta’ entità għas-soluzzjoni ta’ tilwim fi Stat Membru ieħor. Biex tikseb informazzjoni dwar dawn l-entitajiet, tista’ żżur is-sit ta’ l-internet ta’ l-EEJ-Net jew, jekk it-tilwima tirrigwarda servizzi finanzjarji, is-sit ta’ l-internet tal-FIN-NET - - - - - - - - - - .
Fl-Isvezja, l-entità prinċipali li l-konsumaturi jistgħu jirrivolġu għaliha hija l-Bord Nazzjonali għall-Ilmenti tal-Konsumatur. Hemm aktar informazzjoni dwar il-Bord Nazzjonali għall-Ilmenti tal-Konsumatur fuq il-paġni ta’ l-internet tal-Kummissjoni fl-indirizz t’hawn fuq.
Tilwim bejn negozji
Metodi alternattivi ghas-soluzzjoni ta’ tilwim li jeżistu fl-Isvezja huma, bl-eċċezzjoni ta’ proċeduri ta’ l-arbitraġġ u proċeduri li jiffurmaw parti minn proċeduri ġudizzjarji, maħsuba prinċiparjament għal tilwim bejn negozji u konsumaturi. Madankollu, ara aktar ’l isfel taħt it-titolu “sitwazzjonijiet speċifiċi oħra”.
Tilwim bejn impjegati u min iħaddem
Min iħaddem u impjegati f’relazzjoni kuntrattwali li qed jitlewmu jridu jsolvu t-tilwima permezz ta’ negozjazzjoni jew, bħala l-aħħar għażla, permezz ta’ proċeduri fil-Qorti ta’ l-Impjiegi. Ma jeżistux mekkaniżmi għal metodi alternattivi għas-soluzzjoni ta’ tilwim għal tilwim legali ta’ dan it-tip. Għal ċertu tilwim ieħor, madankollu, tista’ tkun possibbli l-medjazzjoni. Fl-Isvezja għalhekk jeżisti l-Uffiċċju Nazzjonali għall-Medjazzjoni, li l-ħidma ta’ medjazzjoni tiegħu hija rregolata bil-liġi. L-Uffiċċju Nazzjonali għall-Medjazzjoni jipprovdi medjaturi għal tilwim bejn min iħaddem u impjegati rigward negozjati dwar pagi u termini ġenerali ta’ l-impjieg jew għal tilwim fejn kumpanija tirrifjuta li tiffirma ftehim kollettiv ma’ organizzazzjoni professjonali. L-Uffiċċju Nazzjonali għall-Medjazzjoni jista’ jaħtar medjaturi fuq talba tal-partijiet. L-Uffiċċju Nazzjonali għall-Medjazzjoni jista’ wkoll jaħtar medjaturi anke meta ma jkunx hemm talba għalihom, pereżempju jekk waħda mill-partijiet tat avviż ta’ kunflitt u l-Uffiċċju Nazzjonali għall-Medjazzjoni - jqis li t-tilwima tista’ tissolva permezz ta’ medjaturi. Il-proċedura hija bla ħlas.
Għall-ġenituri li jinstabu f’tilwima, hemm żewġ alternattivi għall-proċeduri ġudizzjarji: diskussjonijiet ta’ kooperazzjoni u l-pariri għall-familja (counselling). Il-counselling għall-familja huwa wkoll għażla għall-koppji minjgħajr ulied. Il-proċeduri huma deskritti b’aktar dettall hawn taħt.
Diskussjonijiet ta’ kooperazzjoni
Diskussjonijiet ta’ kooperazzjoni huma diskussjonijiet immexxija minn esperti, li l-għan tagħhom huwa li l-ġenituri jilħqu ftehim dwar il-kustodja ta’ uliedhom, ir-residenza ta’ l-ulied u l-aċċess għat-tfal. Il-mira tad-diskussjonijiet għalhekk li tinkiseb soluzzjoni ta’ kompromess. Imma anke jekk dan l-għan ma jistax jintlaħaq, il-ġenituri jistgħu jiksbu aktar għarfien dwar il-opinjonijiet ta’ xulxin bħala riżultat tad-diskussjonijiet u jistgħu jitgħallmu jikkontrollaw il-kunflitti tagħhom b’mod li ma jikkawżax tbatija għal uliedhom.Il-muniċipalitajiet kollha fl-Isvezja joffru diskussjonijiet ta’ kooperazzjoni. Il-ġenituri kollha li jsibu diffikultà li jiftiehmu dwar kwistjonijiet ta’ kustodja, residenza u aċċess u li jixtiequ jkollhom diskussjonijiet ta’ kooperazzjoni jistgħu jikkuntattjaw lill-muniċipalità. Jekk diġà inġiebet azzjoni tal-qorti dwar il-kustodja, r-residenza u l-aċċess, il-qorti tista’ tieħu inizjativa biex jinżammu diskussjonijiet ta’ kooperazzjoni. Id-diskussjonijiet huma bla ħlas.Jekk il-ġenituri jiftiehmu, jistgħu jagħmlu ftehim dwar il-kustodja, r-residenza u l-aċċess. Il-ftehim japplika jekk isir bil-miktub u jiġi approvat mill-Bord għall-Welfare Soċjali. Il-fatt li l-ftehim japplika jfisser li dan għandu l-istess effett bħal deċiżjoni tal-qorti. Dan jimplika, fost ħwejjeġ oħra, li l-ftehim jista’ jiġi infurzat.
Il-counselling għall-familja
Il-counselling għall-familja jikkonsisti f’diskussjonijiet bil-ħsieb jiġu
ttratati l-kunflitti tal-koabitazzjoni f’koppji u familji. Id-diskussjonijiet
jistgħu jseħħu qabel, matul jew wara separazzjoni. Jekk hemm l-ulied,
il-counselling għall familja jista’ jgħin biex jitnaqqsu l-kunflitti biex
il-ġenituri jkunu jistgħu jaħdmu flimkien bħala ġenituri wara s-separazzjoni.
Il-kuntatt mal-counselling għall-familja huwa volontarju u jsir fuq
l-inizjativa tal-koppja stess. Sabiex il-counselling għall-familja jseħħ
f’atmosfera ta’ fiduċja u sabiex ikun jista’ jaqdi l-funzjoni tiegħu, dawk li
jieħdu sehem iridu jkunu ċerti li l-informazzjoni li spiss tkun sensittiva li
toħroġ matul id-diskussjonijiet ma tgħaddix għand persuni oħra. Is-sessjonijiet tal-counselling
għall-familja għalhekk għandhom regoli tal-kunfidenzjalità partikolarment
stretti. Min jixtieq jista’ jikkuntattja lis-servizz tal-counselling
għall-familja b’mod anonimu. Il-muniċipalitajiet
kollha huma mitluba bil-liġi li joffru l-counselling għall-familja jew
permezz tal-muniċipalità stess jew permezz ta’ counsellors professjonali oħra
adattati. Il-counsellors tal-familja huma social workers kwalifikati b’taħriġ
avvanzat dwar ir-relazzjonijiet personali. Dawk li jixtiequ li jikkuntattjaw
lill-uffiċċju tal-counselling għall-familja jistgħu jikkuntattjaw
lill-muniċipalità. Il-muniċipalità hija intitolata li titlob ħlas
għall-counselling tal-familja. Il-counselling
għall-familja jiġi pprovdut ukoll minn entitajiet bħall-assoċjazzjonijiet
Tilwim bejn individwi
Ħlief għal tilwim tal-familja, individwi li qiegħdin f’tilwima jiġu
riferuti lill-qrati u l-mekkaniżmi alternattivi għas-soluzzjoni ta’ tilwim li
jeżistu bħala parti mill-proċeduri; ara hawn fuq taħt it-titolu
“Il-konċiljazzjoni u l-medjazzjoni fi proċeduri ġudizzjarji”.
Sitwazzjonijiet speċifiċi oħra
Attivitajiet fi tribunali reġjonali tal-kera
F’tilwim dwar il-kiri, tilwim li jinvolvi nies li jikru art u tilwim dwar
il-kera, il-medjazzjoni tista’ sseħħ fi tribunali reġjonali tal-kera. Jekk sid il-kera u kerrej ma jistgħux jilħqu ftehim dwar kwistjoni li
tirrigwarda l-kiri jew jekk assoċjazzjoni ta’ kerrejja-sidien u kerrej-sid ma
jistgħux jilħqu ftehim dwar kwistjoni li tirrigwarda kera, kemm parti waħda u
kemm l-oħra jistgħu javviċinaw lit-tribunal reġjonali għall-kera għal
għajnuna biex jirrisolvu t-tilwima. Il-parti jew partijiet imbagħad jitolbu
lit-tribunal li joffri medjazzjoni fit-tilwima. It-tribunal reġjonali
tal-kera jista’ joffri medjazzjoni fit-tilwim kollu dwar il-kera u f’tilwim
li jinqala’ li jinvolvi kerrejja. Normalment, it-tribunal reġjonali tal-kera
jagħmel proposta għal ftehim waqt seduta fit-tribunal jekk il-partijiet
infushom ma jirnexxielhomx jiftiehmu. Il-medjazzjoni hija obbligatorja
f’ċerti każi, bħal tilwim li jikkonċerna l-kiri ta’ bini. Jekk, pereżempju,
sid il-kera temm ftehim ta’ kera u l-kerrej ma jixtieqx joħroġ mill-proprjetà
mingħajr ma jirċievi kumpens, il-kerrej għandu jirreferi t-tilwima
lit-tribunal reġjonali għall-kera għall-medjazzjoni. Jekk il-kerrej ma
jagħmilx dan, dan jitlef id-dritt tiegħu għall-kumpens. It-tribunal reġjonali
għall-kera jista’ joħroġ opinjoni matul il-medjazzjoni, pereżempju dwar kemm
qed imorru l-kirjiet ta’ fond partikolari fuq is-suq. Tali opinjoni għandha
effett ta’ preżunzjoni fi kwalunkwe tilwima sussegwenti għall-kumpens.
Barra minn dan, anke jekk ma tintalabx il-medjazzjoni, it-tribunal
reġjonali għall-kera jrid jipprova jirrikonċilja lill-partijiet f’tilwim li
t-tribunal irid jeżamina skond it-tqassim ta’ responsabbiltajiet bejn qrati
normali u tribunali reġjonali għall-kera, pereżempju tilwim dwar it-tiġdid ta’ ftehimiet ta’ kera residenzjali wara
terminazzjoni bl-avviż dovut. F’din il-medjazzjoni, jekk il-partijiet ma
jistgux jiġi rrikonċiljati fuq il-bażi ta’ proposti minn parti waħda jew
l-oħra, it-tribunal reġjonali għall-kera irid jagħmel proposti
għall-konċiljazzjoni, sakemm ma jkunx ċar li m’hemm l-ebda prospett
għall-konċiljazzjoni. Jekk il-partijiet ma japprovawx il-proposta
tal-konċiljazzjoni, it-tribunal irid jeżamina t-tilwima.
Fl-aħħarnett, il-qrati normali jistgħu jirreferu każijiet li huma jisimgħu
għall-medjazzjoni fi tribunal reġjonali għall-kera. Jekk il-medjazzjoni ma
tirnexxix, hija l-qorti li tiddeċiedi l-każ. It-tribunal reġjonali għall-kera ma jitlob l-ebda ħlas mill-partijiet.
Kull parti trid tħallas l-ispejjeż tagħha, pereċempju, spejjeż, jew spejjeż
għal telf ta’ qligħ għal ħin li jittieħed min-negozjati. F’ċerti każi, parti
tista’ tingħata għajnuna legali. Il-proċedura li sseħħ quddiem it-tribunal
reġjonali għall-kera hija pubblika.
Il-proċedura fi tribunali reġjonali għall-użu ta’ bini hija l-istess bħal
fi tribunali reġjonali għall-kera.
Ċerti tilwim ta’ drittijiet ta’ l-awtur
Hemm ukoll dispożizzjoni
għall-medjazzjoni f’ċerti tilwim ta’ drittijiet ta’ l-awtur. L-għan
tal-medjazzjoni huwa li tiffaċilita l-preparazzjoni ta’ ftehimiet kollettivi
li fuqhom hija bbażata l-applikazzjoni ta’ ċerti dispożizzjonijiet tal-liġi
tad-drittijiet ta’ l-awtur. Dan huwa l-każ prinċiparjament bi ftehimiet biex
jittieħdu liċenzji kuntrattwali. Il-proċedura għalhekk m’hix alternattiva
għall-eżaminazzjoni ġudizzjarja normali. Il-proċedura hija volontarja
u tfittex li tgħin lill-partijiet li jilħqu ftehim. Il-medjazzjoni tintalab
permezz ta’ petizzjoni lill-gvern, li wkoll jaħtar lill-medjatur
(il-konċiljatur). Jek il-proċess ta’ medjazzjoni ma jirnexxix, il-medjatur
jista’ jipproponi proċedura ta’ arbitraġġ, imma l-partijiet mhumiex obbligati
li jieħdu sehem f’xi proċedura bħal din. Il-medjatur jista’ wkoll jinnotifika
lill-gvern fil-każ li l-medjazzjoni ma tipproduċi l-ebda riżultat. Il-gvern
imbagħad irid jikkunsidra l-miżuri possibbli. Il-proċedura hija
kunfidenzjali.
Il-medjatur huwa intitolat
għal remunerazzjoni għal xogħolu. Sakemm ma jsirx xi ftehim ieħor,
ir-remunerazzjoni titħallas mill-parti li titlob il-medjazzjoni.
« Meżżi alternattivi għal riżoluzzjoni ta’ kwistjoni - Informazzjoni Ġenerali | Isvezja - Informazzjoni Ġenerali »